Document ID: 32004R0763

Komisjoni määrus (EÜ) nr 763/2004,
23. aprill 2004,
millega kehtestatakse erandid määrusest (EÜ) nr 800/1999 asutamislepingu I lisas loetlemata kaupadena muudesse kolmandatesse riikidesse kui Küprosele, Ungarisse ja Poolasse eksporditavate toodete osas.
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. detsembri 1993. aasta määrust (EÜ) nr 3448/93, milles sätestatakse põllumajandussaaduste töötlemisel saadud teatavate kaupadega kauplemise kord, [1] eriti selle artikli 8 lõiget 3,
ning arvestades järgmist:
(1) Komisjoni 13. juuli 2000. aasta määruse (EÜ) nr 1520/2000 (milles sätestatakse teatavate asutamislepingu I lisas loetlemata kaupadena eksporditavate põllumajandussaaduste ja -toodete eksporditoetuste andmise süsteemi ühised üksikasjalikud rakenduseeskirjad ning nende toetussummade kinnitamise kriteeriumid) [2] artikli 16 lõikes 1 sätestatakse, et komisjoni 15. aprilli 1999. aasta määrust (EÜ) nr 800/1999, millega sätestatakse põllumajandustoodete eksporditoetuste süsteemi ühised üksikasjalikud rakenduseeskirjad, [3] kohaldatakse asutamislepingu I lisas loetlemata kaupadena eksporditavate toodete suhtes.
(2) Määruse (EÜ) nr 800/1999 artiklis 3 nähakse ette, et konkreetse kolmanda riigi suhtes diferentseeritud toetuse kohaldamise korral omandatakse õigus toetusele kõnealusesse kolmandasse riiki importimisel. Kõnealuse määruse artiklites 14, 15 ja 16 sätestatakse diferentseeritud toetuse maksmise tingimused, eelkõige toodete kolmandasse riiki importimise tõendamiseks esitatavad dokumendid.
(3) Diferentseeritud toetuse kohaldamise puhul nähakse määruse (EÜ) nr 800/1999 artikli 18 lõigetega 1 ja 2 ette, et toetuse osa, mille arvutamiseks kasutatakse toetuse alammäära, makstakse eksportija taotluse korral, kui on esitatud tõend, et toode on ühenduse tolliterritooriumilt lahkunud.
(4) Komisjoni 6. aprilli 2004. aasta määruses (EÜ) nr 646/2004 (millega määratakse kindlaks teatavate asutamislepingu I lisas loetlemata kaupadena eksporditavatepiimatoodete ekspordi toetusmäärad), [4] komisjoni 6. aprilli 2004. aasta määruses (EÜ) nr 644/2004 (millega määratakse kindlaks teatavate asutamislepingu I lisas loetlemata kaupadena eksporditavate suhkrusektori toodete ekspordi toetusmäärad), [5] komisjoni 6. aprilli 2004. aasta määruses (EÜ) nr 645/2004 (millega määratakse kindlaks teatavate asutamislepingu I lisas loetlemata kaupadena eksporditavate teravilja- ja riisitoodete ekspordi toetusmäärad) [6] ja komisjoni 6. aprilli 2004. aasta määruses (EÜ) nr 643/2004 (millega määratakse kindlaks asutamislepingu I lisas loetlemata kaupadena eksporditavate munade ja munarebude ekspordi toetusmäärad) [7] sätestatakse, et eksporditoetusi ei määrata Küprosele ja Poolasse eksportimisel asutamislepingu I lisas loetlemata kaupade suhtes ning Ungarisse eksportimisel määruse (EÜ) nr 999/2003 [8] artikli 1 lõikes 2 nimetamata kaupade suhtes.
(5) Küprose, Ungari ja Poola ametiasutused on sellest tulenevalt kohustunud lubama asjaomaseid kaupu, mis on võetud tollikontrolli alla pärast 6. aprilli 2004, oma territooriumile importida üksnes siis, kui neile on lisatud dokumendid, mis tõendavad, et asjaomased kaubad on imporditud otse ühendusest.
(6) Selleks, et ettevõtjatel ei tekiks kolmandate riikidega kauplemisel tarbetuid kulusid, on asjakohane kohaldada erandit määrusest (EÜ) nr 800/1999 selles osas, mis nõuab diferentseeritud toetuste korral impordi tõendamist. Juhul, kui kõnealustele konkreetsete sihtriikide suhtes ei ole eksporditoetust kindlaks määratud, on asjakohane jätta see asjaolu eksporditoetuse alammäära määramisel arvesse võtmata.
(7) Käesolevas määruses sätestatud meetmed on kooskõlas asutamislepingu I lisas loetlemata töödeldud põllumajandussaadustega kauplemise horisontaalküsimusi käsitleva korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Erandina määruse (EÜ) nr 1520/2000 artikli 16 lõikest 1 ei nõuta määruse (EÜ) nr 1520/2000 B lisas loetletud toodete suhtes toetuse maksmisel impordiga seotud tolliformaalsuste täitmise tõendamist, kui toetuse diferentseerimise põhjuseks on üksnes asjaolu, et Küprose, Ungari ja Poola puhul ei ole toetust kindlaks määratud.
Artikkel 2
Asjaolu, et Küprosele, Ungarisse ja Poolasse toimuva ekspordi puhul ei ole määruse (EÜ) nr 1520/2000 B lisas nimetatud toodete suhtes eksporditoetust kindlaks määratud, ei võeta arvesse määruse (EÜ) nr 800/1999 artikli 18 lõikes 2 nimetatud eksporditoetuse alammäära määramisel muudesse kolmandatesse riikidesse suunduva ekspordi suhtes.
Artikkel 3
Käesolev määrus jõustub Euroopa Liidu Teatajas avaldamise päeval.
Seda kohaldatakse alates 7. aprillist 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. aprill 2004

Labels: 3
5
6